**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2021–2025 METŲ BENDROJO PLANO PATVIRTINIMO“ PROJEKTO**

**1. Projekto rengimą paskatinusios priežastys.** Šis sprendimo projektas parengtas, siekiant formuoti Klaipėdos miesto savivaldybės (toliau – Savivaldybė) bendrojo ugdymo mokyklų (toliau – mokyklos) tinklą, užtikrinantį kokybišką švietimą, sudarantį sąlygas tenkinti Klaipėdos miesto gyventojų švietimo poreikius.

2. Parengto projekto tikslai ir uždaviniai. Tikslas – užtikrinti Savivaldybės mokyklų ugdymo kokybę ir prieinamumą, veiksmingai panaudojant išteklius. Uždavinys – patvirtinti Klaipėdos miesto savivaldybės bendrojo ugdymo mokyklų tinklo pertvarkos 2021–2025 metų bendrąjį planą.

**3. Kaip šiuo metu yra teisiškai reglamentuojami projekte aptarti klausimai.** Šiuo sprendimo projektu tvirtinamas Klaipėdos miesto savivaldybės bendrojo ugdymo mokyklų tinklo pertvarkos 2021–2025 metų bendrasis planas (toliau – Tinklo pertvarkos planas) parengtas, vadovaujantis Lietuvos Respublikos švietimo įstatymu, Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Klaipėdos miesto 2021–2030 m. strateginio plėtros plano koncepcija, patvirtinta Savivaldybės tarybos 2020 m. rugsėjo 24 d. sprendimu Nr. T2-230, Klaipėdos miesto savivaldybės 2021–2030 metų strateginiu plėtros planu, patvirtintu Savivaldybės tarybos 2021 m. gegužės 27 d. sprendimu Nr. T2-135.

**4. Kokios numatomos naujos teisinio reglamentavimo nuostatos ir kokių rezultatų laukiama.** Tinklo pertvarkos planą parengė Savivaldybės mero 2020-12-30 potvarkiu Nr. M-78 sudaryta darbo grupė (toliau – darbo grupė), siekiant užtikrinti Savivaldybėje vykdomos mokyklų tinklo pertvarkos tęstinumą: Savivaldybės tarybos 2004 m. balandžio 8 d. sprendimu Nr. 1-117 patvirtintas Savivaldybės mokyklų tinklo pertvarkos iki 2012 m. bendrasis planas buvo orientuotas į mokyklų struktūrinius pertvarkymus, atsisakant vidurinių mokyklų, Savivaldybės mokyklų tinklo pertvarkos 2012–2015 metų bendruoju planu, patvirtintu Savivaldybės tarybos 2012 m. sausio 26 d. sprendimu Nr. T2-1, ir Savivaldybės mokyklų tinklo pertvarkos 2016–2020 metų bendruoju planu, patvirtintu Savivaldybės tarybos 2016 m. balandžio 28 d. sprendimu Nr. T2-119, be struktūrinių pertvarkymų buvo siekiama užtikrinti privalomojo ir visuotinio švietimo prieinamumą bei didinti ugdymo programų įvairovę ir švietimo paslaugų pasiūlą. Rengiant šį Tinklo pertvarkos planą, buvo siekiama sukurti optimalų Savivaldybės mokyklų tinklą

Rengiant Tinklo pertvarkos planą, buvo įvertintas Savivaldybės mokyklų tinklo pertvarkos 2016–2020 metų bendrojo plano įgyvendinimas, atlikta sociodemografinės situacijos, švietimo būklės, Savivaldybės mokykloms skiriamų lėšų naudojimo ir mokyklų pastatų panaudojimo analizė, į**vertinta S**avivaldybės mokyklų švietimo paslaugų kokybė ir prieinamumas, specialiųjų ugdymosi poreikių turinčių mokinių ugdymo galimybės, **mokyklų užpildomumas, mokinių skaičiaus prognozės,** apibendrinta pedagogų, mokyklų vadovų kokybinė ir kiekybinė sudėtis,nustatytos svarbiausios silpnosios, stipriosios pusės, galimybės ir grėsmės bei Tinklo pertvarkos plano įgyvendinimo rezultatų rodikliai.

Pagrindinėms problemoms spręsti sudarytas Tinklo pertvarkos priemonių įgyvendinimo planas. Šiame priede numatoma individualius mokinių poreikius tenkinančių mokyklų plėtra (Jūrų kadetų mokyklos tapimas gimnazija), STEAM mokyklų tinklo ir partnerystės su Klaipėdos universitetu (toliau – Universitetas) stiprinimas (kūrimas Klaipėdos universiteto „Žemynos“ gimnazijos, universitetinių klasių Klaipėdos „Vėtrungės“ ir Vytauto Didžiojo gimnazijose steigimas), sukonkretinami planuojami mokyklų struktūriniai pertvarkymai („Varpelio“ mokyklos-darželio pertvarka į lopšelį-darželį, perkeliant klases į naują Tauralaukio progimnazijos pastatą Žolynų g., bei Tauralaukio progimnazijos veiklos organizavimas keliuose pastatuose), įvardijamos mokinių srautų reguliavimo priemonės (mokinių skaičiaus optimizavimas, perkeliant Simono Dacho, Vitės, „Verdenės“ progimnazijų mokinius į Tauralaukio progimnazijos naują pastatą Žolynų g. pagal priskirtą mikrorajoną, naujų mokyklinių autobusų įsigijimas, transporto išlaidų mokiniams kompensavimas), planuojamas Klaipėdos miesto pedagogų rengimo, kvalifikacijos plėtojimo, profesinių kompetencijų tobulinimo ir mokytojų pritraukimo į mokyklas 2020–2024 metų programos, patvirtintos Klaipėdos miesto savivaldybės administracijos direktoriaus 2020 m. gruodžio 4 d. įsakymu Nr. AD1-1400, įgyvendinimas.

Vykdant kasmetinę Tinklo pertvarkos plano įgyvendinimo stebėseną, priklausomai nuo mieste ir šalyje vyksiančių demografinių, ekonominių, socialinių bei bendrų švietimo sistemos pokyčių, mokyklų užpildomumo, mokinių srautų pasiskirstymo, naujų ugdymosi vietų poreikio ir jų steigimo galimybių, mokyklų tinklo problemų sprendimo būdai gali keistis, atitinkamai gali būti tobulinamas Tinklo pertvarkos priemonių įgyvendinimo planas.

Priėmus sprendimo projektą ir įvykdžius Tinklo pertvarkos priemonių įgyvendinimo plane įvardintas priemones, bussudarytos sąlygos asmenims kokybiškai ugdytis pagal privalomo ar visuotinio švietimo programas, teikiamos galimybės mokiniams pagerinti savo mokymo(si) pasiekimus ir įgyti bendrąjį išsilavinimą, bus užtikrinamas tolygus mokinių srautų pasiskirstymas, racionaliai panaudojant švietimo infrastruktūrą, bus valdomi mokytojų kaitos procesai, siekiant tenkinti mokytojų poreikį, ir bus užtikrinamos pedagogų kompetencijų stiprinimo galimybės.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Šio sprendimo projekto neigiamos pasekmės: daliai mokinių teks pakeisti ugdymo(si) vietą; dalis mokytojų, kuriems bus pasiūlytas darbas kitose švietimo įstaigose, gali nesutikti su pasikeitusiomis darbo sąlygomis.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti bus reikalingi Savivaldybės tarybos sprendimai, susiję su universitetinių klasių veiklos modelių patvirtinimu, vidurinio ugdymo programos akreditacija, klasių ir mokinių skaičiaus mokyklose nustatymu bei mokyklų vidaus struktūrų pertvarkymu Lietuvos Respublikos įstatymų ir kitų teisės aktų nustatyta tvarka. Minėtus dokumentus parengs Švietimo skyrius pagal Tinklo pertvarkos priemonių įgyvendinimo plane numatytus terminus.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Siekiant įvykdyti šiuo sprendimo projektu tvirtinamo Tinklo pertvarkos plano priemones, planuojamas toks lėšų poreikis:

| Priemonė | Lėšos (tūkst. Eur) | | | | |
| --- | --- | --- | --- | --- | --- |
| 2021 m. | 2022 m. | 2023 m. | 2024 m. | 2025 m. |
| STEAM mokyklų tinklo ir partnerystės su KU stiprinimas | | | | | |
| Klaipėdos universiteto „Žemynos“ gimnazija: | | |  |  |  |
| Universiteto dėstytojų darbo užmokestis | 11,6  (patvirtinta) | 44,7 | 66,8 | 74,7  (3,93 etato) | 74,7 |
| Mokymo priemonių veikloms Universitete įsigijimas | – | 2,0 | 2,0 | 2,0 | 2,0 |
| Mokymo aplinkos gerinimas (amfiteatrinio kabineto ir laboratorijos įrengimas) | – | 21,8 | 40,0 | – | – |
| **Iš viso: 342,3** | **11,6** | **68,5** | **108,8** | **76,7** | **76,7** |
| Klaipėdos Vytauto Didžiojo gimnazija | | |  |  |  |
| Universiteto dėstytojų darbo užmokestis | – | 5,5 | 22,0 | 38,3 | 54,7  (3,44 etato) |
| Mokymo priemonių veikloms Universitete įsigijimas | – | – | 2,0 | 2,0 | 2,0 |
| Mokymo aplinkos gerinimas (robotikos kabineto) | – | 20,0 | – | – | – |
| **Iš viso: 146,5** | – | **25,5** | **24,0** | **40,3** | **56,7** |
| Klaipėdos „Vėtrungės“ gimnazija | | |  |  |  |
| Universiteto dėstytojų darbo užmokestis | – | 21,9 | 65,6  (3,44 etato) | 65,6 | 65,6 |
| Mokymo priemonių veikloms Universitete įsigijimas | – | – | 2,0 | 2,0 | 2,0 |
| Mokymo aplinkos gerinimas (robotikos kabineto) | – | 40,0 | – | – | – |
| **Iš viso: 264,7** | **–** | **61,9** | **67,6** | **67,6** | **67,6** |
| Priemonė. Mokyklų steigimas, reorganizavimas, struktūrinis pertvarkymas | | | | | |
| Klaipėdos „Varpelio“ mokykla-darželis | | | | | |
| 4 ikimokyklinių grupių įrengimas (patalpų pritaikymo remonto darbai ir baldų, inventoriaus bei ugdymo priemonių įsigijimas) | – | 158,2 | – | – | – |
| **Iš viso: 158,2** | – | **158,2** | – | – | – |
| Klaipėdos Tauralaukio progimnazija | | | | | |
| Baldų ir įrangos įsigijimas, pastačius naują progimnazijos pastatą Žolynų g. *(prognozė)* | – | 1 443,0 | – | – | – |
| Progimnazijos pastato Klaipėdos g. 31 paruošimas rekonstrukcijai (baldų, inventoriaus, dokumentų, įrangos išvežimas saugojimui) | – | 20,0 | – | – | – |
| Pastato Klaipėdos g. 31 rekonstrukcija, pritaikant jį ikimokykliniam ugdymui | – | – | 4 700,0 | – | – |
| **Iš viso: 6163,0** | – | **1463,0** | **4700,0** | – | – |
| Priemonė. Mokinių vežiojimas teisės aktų nustatyta tvarka | | | | | |
| Mokinių srautų reguliavimas | | | | | |
| Transporto išlaidų mokiniams kompensavimas | 31,3 | 31,3 | 31,3 | 31,3 | 31,3 |
| **Iš viso: 156,5** | **31,3** | **31,3** | **31,3** | **31,3** | **31,3** |
| Priemonė. Struktūriniuose pertvarkymuose dalyvaujančių mokyklų mokytojų įdarbinimas | | | | | |
| Klaipėdos „Varpelio“ mokykla-darželis | | | | | |
| Pradinių klasių mokytojų, atsisakiusių dirbti kitoje darbovietėje (Tauralaukio progimnazijoje), išeitinės išmokos *(prognozė)* | – | 37,2 | – | – | – |
| **Iš viso: 37,2** | – | **37,2** | – | – | – |
| Priemonė. Klaipėdos miesto pedagogų rengimo, kvalifikacijos plėtojimo, profesinių kompetencijų tobulinimo ir mokytojų pritraukimo į mokyklas 2020–2024 metų programos, patvirtintos Savivaldybės administracijos direktoriaus 2020 gruodžio 4 d. įsakymu Nr. AD1-1400, įgyvendinimas | | | | | |
| Mokytojų rengimo, perkvalifikavimo ir kvalifikacijos tobulinimo organizavimas | 18,0 | 100,0 | 50,0 | 50,0 | 50,0 |
| Pedagogo profesijos populiarinimas | – | 15,0 | 5,0 | 5,0 | 5,0 |
| Finansinės paramos pedagogams teikimas | – | 131,5 | 131,5 | 131,5 | 131,5 |
| **Iš viso: 824,0** | **18,0** | **246,5** | **186,5** | **186,5** | **186,5** |
| ***Iš viso priemonėms: 8092,4*** | ***60,9*** | ***2 092,1*** | ***5 118,2*** | ***402,4*** | ***418,8*** |

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Tinklo pertvarkos plano projektas buvo svarstytas Savivaldybės švietimo taryboje (pritarta, 2021-06-22 protokolas Nr. ADM-337) ir 36 mokyklų bendruomenėse. Pritarė Savivaldybės švietimo taryba , 35 mokyklų tarybos, nepritarė „Varpelio“ mokyklos-darželio taryba. Šios įstaigos taryba siūlo pirmiau optimizuoti mokinių skaičių Simono Dacho, Vitės ir „Verdenės“ progimnazijose, o vėliau, esant galimybei, palaipsniui perkelti ir „Varpelio“ mokyklos-darželio pradines klases į naują Tauralaukio progimnazijos pastatą Žolynų g. Tinklo pertvarkos priemonių įgyvendinimo plane neatsižvelgta į „Varpelio“ mokyklos-darželio tarybos siūlymą, kadangi Savivaldybės tarybos 2020 m. gruodžio 23 d. sprendimu Nr. T2-300 „Dėl Klaipėdos miesto švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano patvirtinimo“ yra patvirtinta priemonė, kad 2022 m. vykdomas „Varpelio“ mokyklos-darželio struktūrinis pertvarkymas (iš mokyklos-darželio į lopšelį-darželį), 1–4 klasių mokinius perkeliant į naujai pastatytą mokyklą Žolynų g. Šio struktūrinio pertvarkymo tikslas – padidinti ikimokyklinio amžiaus vaikams ugdymo vietų skaičių šiaurinėje miesto dalyje. „Varpelio“ mokyklos-darželio tarybos siūlymą galima būtų svarstyti 2022 m., paaiškėjus mokinių komplektavimo situacijai, formuojant klases naujame Tauralaukio progimnazijos pastate.

**9. Sprendimo projekto autorius ar autorių grupė, sprendimo projekto iniciatoriai.** Šį sprendimo projektą inicijavo Savivaldybės administracija, parengė darbo grupė.

**10. Kiti reikalingi pagrindimai ir paaiškinimai.** Nėra

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.
2. Viešųjų svarstymų protokolai, 37 lapai.

Švietimo skyriaus vedėja Laima Prižgintienė